input: A BIZOTTSÁG VÉGREHAJTÁSI HATÁROZATA
  (2012. október 25.)
  a 2008/855/EK határozatnak a klasszikus sertéspestis magyarországi előfordulásával összefüggő járványügyi intézkedésekre vonatkozóan történő módosításáról
  (az értesítés a C(2012) 7433. számú dokumentummal történt)
  (EGT-vonatkozású szöveg)
  (2012/666/EU)
  AZ EURÓPAI BIZOTTSÁG,
  tekintettel az Európai Unió működéséről szóló szerződésre,
  tekintettel a belső piac megvalósításának céljával a Közösségen belüli kereskedelemben alkalmazható állat-egészségügyi ellenőrzésekről szóló, 1989. december 11-i 89/662/EGK tanácsi irányelvre (1) és különösen annak 9. cikke (4) bekezdésére,
  tekintettel az egyes élőállatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (2) és különösen annak 10. cikke (4) bekezdésére,
  mivel:
  (1)
  Az egyes tagállamokban előforduló klasszikus sertéspestissel kapcsolatos járványügyi intézkedésekről szóló, 2008. november 3-i 2008/855/EK bizottsági határozat (3) bizonyos járványügyi intézkedéseket ír elő az említett határozat mellékletében felsorolt tagállamokban, illetve régióikban előforduló klasszikus sertéspestissel kapcsolatban. Az említett jegyzékben szerepel a magyarországi Nógrád megye.
  (2)
  Magyarország értesítette a Bizottságot a 2008/855/EK határozat mellékletében szereplő Nógrád megye területén a klasszikus sertéspestis tekintetében történt legutóbbi fejleményekről.
  (3)
  A kapott tájékoztatás szerint a klasszikus sertéspestist Nógrád megye területén felszámolták. Ennek megfelelően a 2008/855/EK határozatban előírt intézkedéseket a továbbiakban nem kell alkalmazni erre a megyére, és a határozat mellékletének I. részében szereplő jegyzékből el kell hagyni a Nógrád megyére vonatkozó bejegyzést.
  (4)
  A 2008/855/EK határozatot ezért ennek megfelelően módosítani kell.
  (5)
  Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
  ELFOGADTA EZT A HATÁROZATOT:
  1. cikk
  A 2008/855/EK határozat mellékletének I. részében szereplő 3. pont helyébe a következő szöveg lép:
  „3. Magyarország
  Pest megyének a Dunától északra és keletre, a szlovák határtól délre, Nógrád megye határától nyugatra és az E71-es úttól északra fekvő területe.”
  2. cikk
  Ennek a határozatnak a tagállamok a címzettjei.
  Kelt Brüsszelben, 2012. október 25-én.